নারায়ণগঞ্জের রূপগঞ্জে জমি নিয়ে বিরোধের জেরে ইট দিয়ে গৃহবধূ রিনা আক্তারের মাথাসহ মুখ থেঁতলে দেওয়ার অভিযোগ উঠেছে দেবরদের বিরুদ্ধে। গতকাল রবিবার দুপুরে উপজেলার গোলাকান্দাইল নিলভিটা এলাকায় এ ঘটনা ঘটে। অভিযোগ সূত্রে জানা যায়, গোলাকান্দাইল নিলভিটা এলাকার বাচ্চু মিয়া, শাহজাহান মিয়া, রোস্তম আলী, দ্বীন মোহাম্মদ দুলাল ও আব্দুল বাতেন পাঁচ ভাই। জমি নিয়ে বাচ্চু ও শাহজাহানের সঙ্গে তাঁদের অন্য ভাইদের বিরোধ চলছে। গতকাল দুপুরে বাড়ির পাশের দোকানে চা পান করছিলেন শাহজাহান। এ সময় রোস্তম, দুলাল, বাতেন ও তাদের লোকজন শাহজাহানের ওপর অতর্কিতে হামলা চালায়। এ সময় ভাইকে বাঁচাতে এগিয়ে যান বাচ্চু। একপর্যায়ে বাচ্চু ও শাহজাহানকে এলোপাতাড়িভাবে পিটিয়ে আহত করে অন্য ভাইরা। পরে স্বামী ও দেবরকে বাঁচাতে এগিয়ে যান রিনা। এ সময় অন্য দেবররা ইট দিয়ে তাঁর মাথাসহ মুখ থেঁতলে দেয়। এ সময় স্থানীয় লোকজন আহতদের উদ্ধার করে উপজেলা স্বাস্থ্য কমপ্লেক্সে ভর্তি করে। এ ব্যাপারে বাচ্চু রূপগঞ্জ থানায় একটি অভিযোগ দিয়েছেন।